Álláskeresés GYES után: Önéletrajz írás | Babafalva.hu
Kezdőlap Anya-Apa Anya munkába megy! Álláskeresés GYES után: Önéletrajz írás
Az önéletrajz írásának első lépéseként írjuk össze minden végzettségünket, készségünket, képességünket. Később ezekből válogatjuk ki célzottan a megpályázott álláshoz kapcsolódó adatokat.
A következőkről készítsünk listát:
Személyes adatok: név, elérhetőség (cím, telefon, e-mail), életkor, családi állapot
Érettségi bizonyítvány és kelte: ha van magasabb végzettségünk, csak akkor szükséges, ha végzés után egyáltalán nem, vagy nem sokat dolgoztunk, és valamilyen speciális szakra vagy jó nevű gimnáziumba jártunk. Ha nélküle is elég impozáns a szakmai önéletrajzunk, nyugodtan elhagyhatjuk.
Diploma, oklevél: képesítés neve, iskola, város, diploma kelte
Tanfolyamok, tréningek, továbbképzések: megnevezés, dátum. Ha olyan ismereteket sajátítottunk itt el, amelyek annyira újak, hogy a munkaadók sem biztos, hogy ismerik, röviden részletezzük ezeket.
Konferenciákon való részvétel, szervezés.
Nyelvismeret: nyelv, nyelvvizsga típusa és fokozata. Ha nincs róla bizonyítványunk, akkor a “társalgási szintű nyelvismeret” a megfelelő kifejezés. Ha már elfelejtettük a nyelvet, akkor olyan mondatokat használhatunk, mint “Francia nyelvet tanultam 4 évig iskolai keretek között.”
Számítógépes ismeretek: ha nincs róla bizonyítványunk, akkor “felhasználói szintű” ismeretekkel rendelkezünk. Érdemes zárójelben felsorolni a programok nevét is, amelyeket ismerünk (de csak azokat, amelyeket valóban tudunk kezelni!).
Munkatapasztalatok: hol és mennyi ideig dolgoztunk. Megemlíthetjük röviden azokat a területeket, amelyekben kiemelkedően teljesítettünk, vagy írhatunk pár szót a munkakörünkről, ha a megnevezése alapján nem egyértelmű, mi volt a feladatunk.
Szakmai szervezeti tagságok: ezeket gyed/gyes alatt se szüneteltessük, sok esetben lehetőség van ilyenkor pártoló tagként, az eredeti tagdíj töredékéért a tagok között maradni.
Érdeklődési kör: olyan munkaterületek, amelyek érdekelnek
Kulcsképességek: ezekből az önéletrajzba elég lesz majd három-négyet beírni. Néhány példa: jó kommunikációs készség, jó szervezőkészség, jól terhelhető, önállóan és csapatban is jól tud dolgozni, rugalmas, kreatív, fejlődőképes, ambiciózus, precíz, megbízható – ezekből és hasonlókból a megpályázni vágyott állásnak megfelelően válogassunk.
Hobbi: csak olyat írjunk be, amelyet valóban művelünk, és amiről tudunk beszélni. Ha nincs ilyen, akkor inkább általánosságokat írjunk (mint pl. az utazás, a jóga), vagy ne írjunk be semmit. Előfordulhat, hogy az interjúztatóknak hasonló a hobbija, így lehet, hogy beszélgetnünk kell majd róla. Mivel a hobbinkból következtetnek a személyiségünkre is, ne írjunk be olyasmit, ami nagyon eltérő a megpályázott állás szellemiségétől.
A listánkból mindig azokat az adatokat válasszuk ki, melyek az adott álláshoz, munkaterülethez kapcsolódnak, a többit ne írjuk be az önéletrajzba. Amellett, hogy felesleges, rossz benyomást kelthet, ha sokféle tanfolyamon, tréningen vettünk részt – úgy tűnhet, magunk se tudjuk, mihez akarunk kezdeni.
A második lépés a formai szerkesztés. Az önéletrajzoknak három típusát különböztetjük meg:
kronologikus: a tanulmányok és munkatapasztalatok fordított időrendi sorrendben vannak feltüntetve. Akkor előnyös, ha stabil az életutunk, töretlen a szakmai fejlődésünk, nem változtattunk túl gyakran állást és nem volt teljesítménybeli problémánk.
funkcionális: akkor előnyös, ha kevés ideje dolgozunk, vagy sok volt megszakítás, esetleg egy ideig munkanélküliek voltunk. Ha stagnál a karrierünk, ha a megpályázott állás jelentősen különbözik az utoljára betöltöttől, vagy ha az életkorunkkal szemben a tapasztalatunkat akarjuk hangsúlyozni.
hibrid: formájában kronologikus, de tartalmában funkcionális. Akkor érdemes ezt a formát választani, ha az elvégzett iskola vagy a betöltött munkakörök nevéből nem egyértelmű a végzettségünk ill. hogy milyen területen dolgoztunk, vagy ha hangsúlyozni szeretnénk az adott munkakörben elért eredményeinket.
Az önéletrajz tartalma:
Név: a nevet és elérhetőségünket tüntessük fel minden oldal láblécében is
Családi állapot: csak ha feltételként van megjelölve valami az álláshirdetésben
Megpályázott/keresett állás: ha nem konkrét állást pályázunk meg, akkor is írjuk be a területet, amin dolgozni szeretnénk
Készségek: számítógép, nyelvismeret, jogosítvány
Személyes tulajdonságok (kulcsképességek)
Külalak: ne haladja meg az egy oldalt az önéletrajzunk. Fordítsunk időt a szerkesztésére, ügyeljünk, hogy nyomtatva és képernyőn egyaránt jól nézzen ki. Emeljük ki a fejezetcímeket, az adatokat rendezzük táblázatba, ahol szükséges. . Leggyakrabban használt és legolvashatóbb betűtípusok az Arial és a Times New Roman. Ne alkalmazzunk formabontó megoldásokat, hacsak nem valamilyen kreatív állást pályázunk meg.
Az önéletrajz nyelvezete: fogalmazzunk röviden, lényegre törően. Inkább vázlatszerűen írjuk le mondanivalónkat, mint hosszú, kerek mondatokban. Használjunk igéket, dinamikus szavakat, feladatainkat mindig cselekvő módban fogalmazzuk meg (pl. a csoport átszervezése helyett átszerveztem a csoportot).
Fénykép: fényképet csak akkor csatoljunk az önéletrajzunkhoz, ha kifejezetten kérik. Ha nem kérik, akkor ne kockáztassunk, hogy esetleg a fénykép alapján nem leszünk szimpatikusak, és be sem hívnak interjúra, vagy eleve hátrányal indulunk.
– A kért és mellékelt fotónak szabályai vannak, amelyek korántsem olyan merevek, mint korábban. – tudjuk meg Schwerteczky Adrienn sminkmestertől, stílustanácsadótól. – Fontos azonban még mindig, hogy üzleti ruházatban, üzleti sminkkel és frizurával szerepeljünk rajta, semleges vagy üzleti háttér előtt. Az otthoni festmény, függöny nem jó megoldás. Míg azelőtt elvárták, hogy szinte igazolványkép-szerűen, szemből, kamerába tekintve ábrázolja a kép a pályázó, ma már az ilyen kép a legkevésbé vonzó. Legyünk a képen dinamikusak, vidámak, mosolyogjunk, és ne féljünk a lazább, lendületesebb testtartástól. A kép legfeljebb derékig ábrázolja a pályázót, ez még elfogadható.
Előző cikkÁlláskeresés GYES után: A pályázat összeállítása
Következő cikkTerhesség és munkajog